text: Den Ny Opera satser stort med Wagner-forestilling
  24 august 2017 kl. 19.56
  Wagners storslåede opera Valkyrien er en stor og dyr satsning. Men den vil trække turister til byen, spår operachefen.
  Der er gang i sangorganet, når Wagners Valkyrien går over scenen i Esbjerg. Valkyrien er den første del af et monumentalt værk af den tyske komponist Richard Wagner, der består af i alt fire operaer.
  Det er ikke billigt at sætte sådan en opera op med 15 internationale sangere, 90 musikere og en masse anden personel. Seks mio. kr. lyder budgettet på. Men Esbjerg får masser af reklame, mener operachefen Lars Ole Mathiasen.
  - Nibelungens Ring er sådan noget folk kommer rejsende til for at se. Så hvis man går ind og ser på billetsalget, tror jeg faktisk, at halvdelen kommer fra Esbjerg, mens den anden halvdel kommer udefra – også fra udlandet.
  De sidste prøver på de skrå brædder er i gang. Snart svinger folkets og anmeldelsernes sværd, men operachefen frygter kun én ting.
  - Det eneste der kan ødelægge det er, hvis nogen bliver syge.
  Nibelungens Ring er en seksårig satsning og første del – Valkyrien - har præmiere fredag.
  